钦定古今图书集成/明伦汇编/官常典/第195卷 > 范云
## 钦定古今图书集成/明伦汇编/官常典/第195卷 > 范云

按《梁书》本传，云，字彦龙，南乡舞阴人，晋平北将军汪
六世孙也。年八岁，遇宋豫州刺史殷琰于涂，琰异之，
要就席。云风姿应对，傍若无人。琰令赋诗，操笔便就，
坐者叹焉。尝就亲人袁照学书，一夜不怠。照抚其背
曰：“卿精神秀朗，而勤于学，卿相才也。”少机警有识，且
善属文，便尺牍，下笔辄成，未尝定槁，时人每疑其宿
构。父抗为郢府参军，云随父在府，时吴兴沈约、新野
庾杲之与抗同府，见而友之。起家郢州西曹书佐，转
法曹行参军。俄而沈攸之举兵围郢城，抗时为府长
流，入城固守，留家属居外，云为军人所得。攸之召与
语，声色甚厉，云容貌不变，徐自陈说，攸之乃笑曰：“卿
定可儿，且出就舍。”明旦又召令送书入城。城内或欲
诛之，云曰：“老母弱弟，悬命沈氏，若违其命，祸必及亲。
今日就戮，甘心如荠。”长史柳世隆素与云善，乃免之。
齐建元初，竟陵王子良为会稽太守，云始随王，王未
之知也。会游秦，望使人视刻石文，时莫能识，云独诵
之，王悦，自是宠冠府朝。王为丹阳尹，召为主簿，深相
亲任。时进见齐高帝，值有献白乌者，帝问此为何瑞，
云位卑最后。答曰：“臣闻王者敬宗庙则白乌至。时谒
庙始毕。”帝曰：“卿言是也，感应之理，一至此乎？”转补征
北南郡王刑狱参军事，领主簿如故。迁尚书殿中郎。
子良为司徒，又补记室参军事，寻授通直散骑侍郎，
领本州大中正。出为零陵内史。在任洁己，省烦苛，去
游费，百姓安之。明帝召还都。及至，拜散骑侍郎。复出
为始兴内史。郡多豪猾大姓，二千石有不善者，谋共
杀害，不则逐去之。边带蛮俚，尤多盗贼，前内史皆以
兵刃自卫。云入境，抚以恩德，罢亭候，商贾露宿，郡中
称为神明。仍迁假节、建武将军、平越中郎将、广州刺
史。初，云与尚书仆射江祏善，祏姨弟徐艺为曲江令，
深以托云。有谭俨者，县之豪族，艺鞭之，俨以为耻，诣
京诉云。云坐征还下狱，会赦免。永元二年，起为国子
博士。初，云与高祖遇于齐竟陵王子良邸，又尝接里
闬，高祖深器之。及义兵至京邑，云时在城内。东昏既
诛，侍中张稷使云衔命出城，高祖因留之，便参帷幄。
仍拜黄门侍郎，与沈约同心翊赞。俄迁大司马谘议
参军，领录事。梁台建，迁侍中。时高祖纳齐东昏余妃，
颇妨政事，云尝以为言，未之纳也。后与王茂同入卧
内，云又谏曰：“昔汉祖居山东，贪财好色，及入关定秦，
财帛无所取，妇女无所幸，范增以为其志大故也。今
明公始定天下，海内想望风声，奈何袭昏乱之踪，以
女德为累？”王茂因起拜曰：“范云言是，公必以天下为
念，无宜留惜。”高祖默然。云便疏令以余氏赉茂，高祖
贤其意而许之。明日，赐云、茂钱各百万。天监元年，高
祖受禅，柴燎于南郊，云以侍中参乘。礼毕，高祖升辇
谓云曰：“朕之今日，所谓懔乎，若朽索之驭六马。”云对
曰：“亦愿陛下日慎一日。”高祖善之。是日迁散骑常侍吏部尚书。以佐命功，封霄城县侯，邑千户。云以旧恩
见拔，超居佐命，尽诚翊亮，知无不为，高祖亦推心任
之，所奏多允。尝侍䜩，高祖谓临川王宏、鄱阳王恢曰：
“我与范尚书少亲善，申四海之敬，令为天下主。此礼
既革，汝宜代我，呼范为兄。”二王下席拜，与云同车还
尚书下省，时人荣之。其年，东宫建，云以本官领太子
中庶子，寻迁尚书右仆射，犹领吏部。顷之，坐违诏用
人，免吏部，犹为仆射。云性笃睦，事寡嫂尽礼，家事必
先谘而后行。好节尚奇，专趋人之急。少时与领军长
史王畡善，畡亡于官舍，贫无居宅，云乃迎丧还家，躬
营含殡。事竟陵王子良，恩礼甚隆。云每献损益，未尝
阿意。子良尝启齐武帝，论云为郡。帝曰：“庸人闻其𢘆
相卖弄，不复穷法，当宥之以远。”子良曰：“不然。云动相
规诲，谏书具存，请取以奏。”既至，有百馀纸，辞皆切直。
帝叹息，因谓子良曰：“不谓云能尔，方使弼汝，何宜出
守。”齐文惠太子尝出东田观获，顾谓众宾曰：“刈此亦
殊可观。”众皆唯唯。云独曰：“夫三时之务，实为长勤，伏
愿殿下知稼穑之艰难，无徇一朝之宴逸。”既出，侍中
萧缅先不相识，因就车握云手曰：“不图今日复闻谠
言。”及居选官，任守隆重，书牍盈案，宾客满门。云应对
如流，无所壅滞，官曹文墨，发摘若神，时人咸服其明
赡。性颇激厉，少威重，有所是非，形于造次，士或以此
少之。初，云为郡，号称廉洁，及居贵重，颇通馈饷，然家
无蓄积，随散之亲友。二年卒，时年五十三。高祖为之
流涕，即日舆驾临殡。诏曰：“追远兴悼，常情所笃，况闻
望斯在，事深朝寄者乎！故散骑常侍、尚书右仆射、霄
城侯云，器范贞正，思怀经远，爰初立志，素履有闻。脱
巾来仕，清绩仍著。燮务登朝，具瞻惟允，绸缪翊赞，义
简朕心。虽勤非负靮，而旧同论讲。方骋远涂，永毗庶
政，奄致丧殒，伤悼于怀。宜加命秩，式备徽典。可追赠
侍中、卫将军，仆射、侯如故，并给鼓吹一部。”礼官请谥
曰宣，敕赐谥文。有集三十卷。子孝才嗣，官至太子中
舍人。